Diari Oficial de la Generalitat Valenciana


Sumari del DOGV 9875, del 20-06-2024 (2024/6017)

ORDE 14/2024, de 19 de juny, de la Conselleria d'Educació, Universitats i Ocupació, d'aprovació conjunta de les bases reguladores i la convocatòria per a la concessió d'ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana corresponent al curs 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9875

Data del DOGV
:   20-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6017


Data del document
:   19-06-2024

Organisme emissor
:   Conselleria d'Educació, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Educació, Universitats i Ocupació

ORDE 14/2024, de 19 de juny, de la Conselleria d'Educació, Universitats i Ocupació, d'aprovació conjunta de les bases reguladores i la convocatòria per a la concessió d'ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana corresponent al curs 2024-2025. [2024/6017]  
  
L'article 53 de l'Estatut d'Autonomia de la Comunitat Valenciana disposa que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
Quant a l'Educació Infantil, segons el que es disposa en l'article 12 de la Llei orgànica 2/2006, de 3 de maig, d'educació (LOE), es considera una etapa educativa de caràcter voluntari dirigida a xiquets i xiquetes des del seu naixement fins als 6 anys. La seua finalitat radica a promoure el desenvolupament integral de l'alumnat en aspectes físics, afectius, socials, cognitius i artístics, així com a inculcar valors cívics per a una convivència harmònica. És necessari que la planificació, gestió i desenvolupament de l'Educació Infantil aborden tant la compensació de les desigualtats socioeconòmiques i culturals com la detecció i atenció precoç de necessitats específiques de suport educatiu.  
  
D'esta manera, segons el que s'establix en l'article 15.1 de la LOE, les administracions públiques tenen el deure de promoure un increment progressiu de l'oferta de places públiques en el primer cicle d'Educació Infantil (0 a 3 anys) i de coordinar polítiques de col·laboració entre estes i altres entitats privades per a garantir esta oferta. A més, la disposició addicional tercera de la LOMLOE regula la necessitat d'elaborar un calendari per a l'ampliació del primer cicle d'Educació Infantil fins a la gratuïtat, prioritzant, entre altres, l'accés d'alumnat en situació de risc de pobresa i exclusió social i la situació de la baixa taxa d'escolarització.  
En la mateixa línia, el Decret 100/2022, de 29 de juliol, del Consell, definix l'Educació Infantil com a voluntària i establix la gratuïtat en el segon cicle, mentres que determina que la gratuïtat del primer cicle s'estendrà gradualment mitjançant la Conselleria d'Educació, Universitats i Ocupació.  
Per a fer-ho, entre el curs 2008-2009 i el present, la Generalitat Valenciana ha concedit ajudes econòmiques parcials per a cobrir els gastos d'escolarització de l'alumnat esmentat, mitjançant bons d'escolarització distribuïts durant els 10 mesos del curs acadèmic i ajustats segons l'edat de l'alumnat. Per a avançar cap a la gratuïtat plena, es va introduir un sistema de càlcul de les ajudes basat en el nivell de renda per càpita familiar; en el curs 2018-2019, es va finançar el total de l'escolarització de l'alumnat de 2 a 3 anys matriculat a les escoles infantils municipals, una mesura que es va estendre posteriorment als centres privats autoritzats en el curs 2022-2023.  
En paral·lel, s'ha registrat un augment en la dotació pressupostària per a finançar parcialment o totalment els costos d'escolarització. En este sentit, els recursos assignats per este fi han experimentat un augment significatiu, passant de 95.828.017,00 euros en l'exercici 2009 a 02.097.613,00 euros en l'exercici 2023.  
Addicionalment, amb el propòsit d'enfortir l'oferta de places en el primer cicle d'Educació Infantil, es va aprovar l'Orde 7/2015, de la Conselleria d'Educació, Investigació, Cultura i Esport. Esta normativa va establir un règim experimental per a la integració del nivell educatiu de 2 a 3 anys en determinats col·legis d'Educació Infantil i Primària de titularitat de la Generalitat, iniciativa que es va implementar a partir del curs 2015-2016.  
En el marc del Pla de recuperació, transformació i resiliència, finançat mitjançant els fons NextGenerationEU, es va impulsar l'ampliació de l'oferta educativa en el primer cicle d'Educació Infantil, abastant el rang d'edat de 0 a 3 anys, amb èmfasi especial en el nivell de 2 a 3 anys i en els centres d'Educació Infantil i Primària dependents de la Generalitat. En total, s'han habilitat 425 unitats addicionals fins a la data, cosa que ha propiciat la creació de 7.504 noves places per a satisfer la demanda en este segment educatiu.  
En este context, les polítiques públiques dirigides cap a una escolarització més primerenca representen un factor crucial per a contrarestar desigualtats socials. És fonamental que cap xiquet o xiqueta reba una educació diferent segons el seu entorn socioeconòmic d'origen. Així, després de la crisi sanitària, amb l'escenari actual d'incertesa econòmica i tendència inflacionista, i amb motiu, entre altres, de les conseqüències econòmiques i socials de la guerra d'Ucraïna, les famílies es troben amb dificultats per a assumir els gastos derivats de l'escolarització dels seus fills i filles.  
L'escolarització generalitzada des d'edats primerenques pot trencar el cicle de transmissió intergeneracional de desigualtats i promoure la inclusió social; per consegüent, esta orde es fonamenta en l'interés general que suposa l'atenció a les necessitats educatives de l'alumnat de 0 a 3 anys en un context excepcional d'inflació com l'actual.  
  
Malgrat l'avanç produït en estos anys cap a la consecució de la gratuïtat en esta etapa formativa, el Consell de la Comunitat Valenciana, sent un dels compromisos adquirits per la nova administració, considera urgent promoure i regular la gratuïtat de tot el primer cicle d'Educació Infantil amb efectes des de l'1 de setembre de 2024. D'esta manera, el servici d'escolarització bàsic de tota l'etapa d'Educació Infantil serà gratuït, i les famílies tindran accés per a assegurar el desenvolupament dels xiquets i les xiquetes en condicions d'equitat.  
  
El Decret 10/2023, de 19 de juliol, del president de la Generalitat, determina el nombre i la denominació de les conselleries i les seues atribucions; entre estes es troba la Conselleria d'Educació, Universitats i Ocupació, a la qual han sigut assignades les competències en matèria d'educació.  
Pel Decret 112/2023, de 25 de juliol, del Consell, es va establir l'estructura orgànica bàsica de la Presidència i de les conselleries de la Generalitat. Mitjançant el Decret 136/2023, de 10 d'agost, del Consell, s'aprova el Reglament orgànic i funcional de la Conselleria d'Educació, Universitats i Ocupació.  
Esta orde és conforme amb el Pla estratègic de subvencions per al període 2024-2027, aprovat per la Resolució de 28 de gener de 2024, de la subsecretaria de la Conselleria d'Educació, Universitats i Ocupació, tal com establix la Llei 1/2015, de 6 de febrer, d'hisenda pública, del sector públic instrumental i de subvencions, en l'article 164, lletra a, així com l'article 8.1 de la Llei 38/2003, de 17 de novembre, general de subvencions, i els articles 10 a 15 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
L'Orde 8/2024, de 24 d'abril, de la Conselleria d'Educació, Universitats i Ocupació, per la qual es regula el procediment d'admissió de l'alumnat en els centres docents públics i privats concertats que impartixen ensenyances d'Educació Infantil, Educació Primària, Educació Secundària Obligatòria i Batxillerat i en els centres d'Educació Especial a la Comunitat Valenciana, en la disposició derogatòria única deroga l'Orde 19/2018, de 16 de maig, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana, i en la disposició transitòria segona establix que les convocatòries d'ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle que siguen anteriors a l'entrada en vigor d'esta orde es regiran pel que s'establix en la normativa que estava vigent en la data en què es van publicar.  
  
Per tot això, complits els oportuns tràmits procedimentals i vistos els preceptes legals esmentats, la Llei 39/2015, d'1 d'octubre, del procediment administratiu comú de les administracions públiques, els articles 163 i 165.1 de la Llei 1/2015, de 6 de febrer, d'hisenda pública, del sector públic instrumental i de subvencions, i altres normes de general i pertinent aplicació, i en virtut de les competències atorgades mitjançant l'article 28 de la Llei 5/1983, de 30 de desembre, del Consell, en relació amb els articles 160.2.b i 4 a i b, de la Llei 1/2015, abans esmentada, ordene:  
  
Primer  
Aprovar les bases reguladores per a la concessió d'ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana per al curs 2024-2025, que s'exposen a continuació:  
  
  
CAPÍTOL I  
Disposicions d'aplicació general  
  
Base primera. Objecte  
1. La present orde té per objecte establir les bases reguladores de les ajudes econòmiques destinades a l'escolarització de l'alumnat de 0 a 3 anys, matriculat en centres privats autoritzats d'Educació Infantil de primer cicle (d'ara en avant, centres) i en escoles infantils municipals autoritzades (d'ara en avant, escoles municipals) de la Comunitat Valenciana, per al finançament total del cost d'escolarització en el curs 2024-2025.  
2. S'exceptua el cost del servici complementari de menjador escolar i les activitats que suposen un cost afegit per al centre.  
  
Base segona. Procediment de concessió  
El procediment de concessió d'estes ajudes es tramita en règim de concurrència competitiva i s'inicia d'ofici mitjançant la convocatòria establida en l'ordene segon.  
  
Base tercera. Compatibilitat  
Estes ajudes són incompatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol Administracions o ens públics o privats, nacionals, de la Unió Europea o d'organismes internacionals.  
  
Base quarta. Òrgan gestor i instruccions  
1. La instrucció del procediment correspondrà a la Subdirecció General de Centres Docents de la Conselleria d'Educació, Universitats i Ocupació (d'ara en avant, la unitat administrativa gestora), que establirà totes les actuacions que s'han de realitzar per a la gestió i tramitació d'estes ajudes.  
2. La unitat administrativa gestora elaborarà les directrius que es consideren necessàries per a la gestió i tramitació d'estes ajudes.  
  
Base quinta. Instrucció i resolució del procediment  
1. La unitat administrativa gestora acordarà totes les actuacions necessàries per a verificar el compliment dels requisits establits per a optar a les ajudes previstes en esta orde.  
2. Una vegada revisades les sol·licituds i la documentació necessària per a atorgar estes ajudes, i finalitzat el termini d'esmena, la unitat administrativa gestora elevarà la proposta de concessió, incloent-hi les exclusions per incompliment del que s'establix en la present orde, al director general de Centres Docents, com a òrgan competent per a la seua resolució, per delegació del conseller d'Educació, Universitats i Ocupació.  
3. Es podran concedir les ajudes mitjançant resolucions successives; es diferenciarà, si és procedent, entre trams d'edat, així com entre escoles municipals i centres. La resolució contindrà les persones beneficiàries i les ajudes mensuals concedides, així com les sol·licituds excloses amb el motiu d'exclusió.  
4. Amb caràcter previ a la resolució del procediment, a més dels informes exigits per la normativa aplicable, la unitat administrativa gestora emetrà un informe del resultat de l'avaluació de les sol·licituds, en el qual conste que de la informació que té en el seu poder es desprén que les persones beneficiàries complixen amb els requisits necessaris per a accedir a les ajudes.  
5. La resolució de concessió es publicarà en el Diari Oficial de la Generalitat Valenciana, d'acord amb el que establix esta orde.  
6. Els centres disposaran, per mitjà de l'aplicació informàtica per a la gestió d'estes ajudes (d'ara en avant, aplicació informàtica), de la llista corresponent a l'alumnat de 0 a 3 anys destinatari de l'ajuda. En esta llista constarà l'import individual concedit per al curs 2024-2025. La informació corresponent es publicarà en la pàgina web de la Conselleria, i produirà efectes de notificació a les persones interessades, segons el que establix la Llei 39/2015, d'1 d'octubre, del procediment administratiu comú de les administracions públiques. Així mateix, les persones sol·licitants podran accedir telemàticament a esta informació en l'adreça electrònica habilitada per a tal efecte per la Conselleria.  
  
7. Les escoles municipals disposaran, mitjançant l'aplicació informàtica, de l'import de l'ajuda total concedida per a l'escolarització de l'alumnat de 0 a 3 anys.  
8. La resolució de concessió serà dictada i publicada en el termini màxim de tres mesos des que finalitze el termini de presentació de sol·licituds. Si en este termini no s'ha dictat, les sol·licituds presentades es desestimaran per silenci administratiu, sense perjuí de l'obligació de l'Administració de resoldre, segons el que es preveu en la Llei 39/2015, d'1 d'octubre, del procediment administratiu comú de les administracions públiques. Esta resolució posarà fi a la via administrativa, i podrà ser impugnada d'acord amb la legislació vigent.  
  
Base sexta. Canvi de centre  
1. L'alumnat podrà fer un canvi de centre o escola municipal fora del període ordinari de presentació de sol·licituds en qualsevol moment del curs escolar. No obstant això, en el cas d'alumnat matriculat en centres privats autoritzats, i als únics efectes de continuar percebent l'ajuda concedida, s'haurà d'acreditar alguna de les següents raons urgents o excepcionals:  
- Trasllat de residència de la unitat familiar procedent d'una altra localitat derivat de: mobilitat de qualsevol dels progenitors, actes de terrorisme, violència de gènere o dona en risc d'exclusió social o qualsevol altra circumstància, degudament acreditada, que comporte la necessitat de realitzar una escolarització immediata en un altre centre o escola municipal.  
- Alumnat en situació d'acolliment familiar o residencial.  
- Alumnat en situació de guarda amb finalitats d'adopció.  
- Alumnat desplaçat acollit en règim de protecció temporal segons la normativa vigent que regula esta matèria.  
- Discapacitat sobrevinguda de qualsevol dels membres de la unitat familiar igual o superior al 33 %.  
- Agrupament de la unitat familiar en una mateixa localitat que implique la necessitat de sol·licitar canvi de centre o escola municipal.  
- Incorporació al món laboral, després de la finalització del termini de presentació de sol·licituds, d'alguna de les persones responsables legals de l'alumnat de 0 a 3 anys.  
2. Per a este canvi de centre s'adjuntarà la documentació acreditativa de la causa al·legada.  
3. Per a fer este canvi de centre, la persona responsable legal de l'alumnat haurà d'omplir un document que serà facilitat per la unitat administrativa gestora als centres o escoles municipals, que el posaran a la disposició d'esta. En este document s'especificarà la data de baixa en el centre d'origen i la d'alta en el nou centre, i haurà de firmar-se per la persona sol·licitant i el centre receptor. El centre receptor, abans de procedir a la matrícula de l'alumnat, enviarà la sol·licitud a la unitat administrativa gestora, que revisarà la sol·licitud de canvi i, si complix amb les condicions establides en esta base, l'autoritzarà i procedirà a registrar la baixa en el centre d'origen i l'alta en el centre receptor.  
  
4. Per a fer el pagament, estos canvis es consideraran efectuats des del primer dia del mes següent en què es produïsquen i, en tot cas, per l'import concedit a eixe alumne o alumna en la resolució de concessió, considerant el límit màxim declarat pel centre d'origen. Si l'alumnat es trasllada sense l'autorització de canvi realitzada, l'import de l'ajuda pendent no s'abonarà al centre receptor.  
  
Base sèptima. Aplicació informàtica  
Per a facilitar el funcionament, l'organització i la gestió de les ajudes, els centres i les escoles municipals hauran d'utilitzar l'aplicació informàtica de la Conselleria d'Educació, Universitats i Ocupació. Per a fer-ho la unitat administrativa gestora facilitarà les instruccions i/o manuals d'ajuda necessaris per a l'ús d'esta aplicació.  
  
  
Base octava. Control i supervisió de les ajudes  
1. Es realitzarà una comprovació administrativa de la justificació documental aportada en la sol·licitud d'estes ajudes concedides.  
2. La inspecció educativa vetlarà per la gestió correcta d'estes ajudes per part dels centres i les escoles municipals.  
3. La comprovació material de la realització de l'activitat, l'existència de la condició o compliment de la finalitat, es durà a terme conforme al pla de control que establirà la Direcció General de Centres Docents, segons el que es disposa en l'article 169.3 de la Llei 1/2015, de 6 de febrer.  
  
Base novena. Comunicació d'ajudes públiques a la Unió Europea  
La present orde, de conformitat amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, està exempta de notificació a la Comissió Europea per no ser-li aplicable l'article 107, apartat 1, del Tractat de funcionament de la Unió Europea, en la mesura que les persones beneficiàries a les quals van destinades, no complixen amb el requisit de l'avantatge econòmic per a una empresa; en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 esmentat.  
  
  
  
CAPÍTOL II  
Regulació de les ajudes destinades a l'escolarització de l'alumnat de 0 a 3 anys matriculat en centres autoritzats d'Educació Infantil de la Comunitat Valenciana  
  
Base dècima. Persones beneficiàries i destinatàries  
1. Seran beneficiàries d'estes ajudes les persones responsables legals de l'alumnat de 0 a 3 anys matriculat en centres, sent el destinatari últim de l'ajuda este alumnat, qui tindrà finançat el cost de l'escolarització, d'acord amb les condicions que s'establixen en esta orde.  
  
2. Seran destinataris els alumnes i les alumnes que, en acabar el termini de presentació de sol·licituds, complisquen els requisits i obligacions establits en la base onzena. També serà destinatari l'alumnat nascut després de la finalització del termini de presentació de sol·licituds i amb data límit el 31 de desembre de 2024, que complisca amb els requisits i obligacions establits en la base onzena.  
  
3. No podrà ser destinatari d'esta ajuda l'alumnat següent:  
a) L'alumnat matriculat en centres d'Educació Infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, que es dediquen a l'atenció exclusiva de fills o filles de personal ocupat o ocupen per a esta fi el 75 % de la seua capacitat.  
b) L'alumnat fill o filla o tutelat del personal treballador del centre que reben les ensenyances gratuïtament (becats), però sí que comptabilitzaran a l'efecte de la ràtio màxima autoritzada de la unitat afectada.  
  
  
Base onzena. Requisits i obligacions de les persones beneficiàries i destinatàries  
1. L'alumnat, per a poder ser destinatari final d'estes ajudes, ha de complir els següents requisits i obligacions:  
a) Haver nascut amb anterioritat a la data establida en la base dècima. Excepcionalment, es podrà considerar aquell alumnat que haja superat esta edat i no es trobe en situació de promocionar al segon cicle d'Educació Infantil, circumstància que acreditarà segons el que s'establix en l'ordene segon.  
b) Estar matriculat, en el curs escolar 2024-2025, en el primer cicle d'Educació Infantil, en un centre de la Comunitat Valenciana, i que este complisca amb el que es preveu en esta orde.  
2. Les persones responsables legals de l'alumnat, per a poder ser beneficiàries d'estes ajudes, deuen complir, a la finalització del termini de presentació de sol·licituds, els requisits i obligacions següents:  
a) Presentar, en la forma i en els terminis establits en l'ordene segon, la sol·licitud d'ajuda i la documentació determinada en esta orde.  
b) No estar incurs en alguna de les circumstàncies que arreplega l'article 13 de la Llei 38/2003, de 17 de novembre, general de subvencions.  
3. Estos requisits hauran de mantindre's al llarg del curs 2024-2025.  
  
  
Base dotzena. Entitats col·laboradores  
1. De conformitat amb l'article 12 de la Llei 38/2003, general de subvencions, els centres es consideraran entitats col·laboradores per a la gestió i pagament d'estes ajudes durant el curs 2024-2025, que es formalitzaran com a tals mitjançant la subscripció del corresponent conveni de col·laboració.  
2. En estes actuacions, les entitats col·laboradores actuaran en nom i per compte de l'òrgan concedent amb caràcter general i als efectes relacionats amb la subvenció i hauran de complir amb els requisits i les obligacions establits en els articles 13 i 15 de la Llei 38/2003, esmentada anteriorment.  
  
Base tretzena. Participació, obligacions i documentació dels centres  
  
Les persones titulars dels centres, per a participar en estes ajudes i que el seu alumnat puga ser beneficiari, hauran de complir amb les següents condicions i requisits:  
1. No percebre cap import a les persones responsables legals de l'alumnat matriculat en concepte d'escolarització durant els deu mesos del curs 2024-2025 ni exigir aportacions en concepte de matrícula o reserva de plaça.  
2. Complir, com a mínim, amb el calendari escolar aprovat mitjançant la Resolució de la Conselleria d'Educació, Universitats i Ocupació. L'horari lectiu haurà de comprendre un mínim de cinc hores lectives diàries amb independència de l'horari establit pel centre o l'horari d'assistència de l'alumnat.  
3. No percebre, en cap cas, imports extraordinaris per l'assistència de l'alumnat beneficiari al centre en l'horari indicat en el punt anterior durant els períodes no lectius inclosos en el calendari escolar de les setmanes de juny i setembre, les vacacions de Nadal i les de Pasqua.  
  
4. Remetre a la unitat administrativa gestora, mitjançant l'aplicació informàtica, un certificat firmat per la persona titular o representant legal del centre, en el qual s'especifique el cost del lloc escolar detallat per tram d'edat.  
5. Certificar mensualment, mitjançant l'aplicació informàtica, l'assistència de l'alumnat al centre. Esta certificació es realitzarà, mitjançant l'aplicació informàtica, durant els primers deu dies del mes següent al de l'assistència.  
6. Impartir el currículum de l'etapa de primer cicle d'Educació Infantil aprovat mitjançant el Decret 100/2022, de 29 de juliol, del Consell, pel qual s'establix l'ordenació i el currículum d'Educació Infantil.  
  
7. Entregar mensualment a les famílies els rebuts en què es detalle el cost de l'escolarització dels seus fills o filles en el centre, amb indicació del finançament per part de la Generalitat Valenciana. La documentació original haurà de custodiar-se en el centre a l'efecte de possibles controls per part de la unitat administrativa gestora.  
8. Mantindre actualitzades en l'aplicació informàtica les dades de l'alumnat durant tot el curs escolar.  
9. Estar degudament autoritzats per la Conselleria d'Educació, Universitats i Ocupació abans de finalitzar el termini de presentació de sol·licituds i complir amb el que es preveu en el Decret 2/2009, de 9 de gener, del Consell, pel qual s'establixen els requisits mínims que han de complir els centres que impartisquen el primer cicle de l'Educació Infantil a la Comunitat Valenciana, així com qualsevol altra normativa aplicable.  
10. En cas que en la sol·licitud s'indique, a l'efecte de l'abonament de les ajudes, un compte bancari que no estiga donat d'alta en la Generalitat, el centre farà el tràmit oportú a través del sistema PROPER en l'enllaç següent https://www.gva.es/va/inicio/procedimientos'id\_proc=22496.  
11. Comunicar en el moment en el qual es produïsquen les altes i baixes de l'alumnat, per canvi de centre o escola municipal o per qualsevol altre motiu.  
12. Sotmetre's a les actuacions de control financer, així com a qualsevol altra de comprovació, que efectuen la unitat administrativa gestora i els òrgans de control competents, aportant la informació requerida.  
  
15. Incloure en el rètol i en la publicitat del centre la condició de centre participant en les ajudes.  
16. No trobar-se incurs en alguna de les circumstàncies previstes en l'article 13 de la Llei 38/2003, general de subvencions. S'acreditarà mitjançant una declaració responsable.  
17. Els membres del centre que intervinguen en la tramitació d'estes ajudes guardaran la reserva de les dades de caràcter personal que conté la documentació pertinent per a garantir la intimitat de l'alumnat i les seues famílies, segons el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
18. Autoritzar en la sol·licitud a la unitat administrativa gestora a obtindre de l'Agència Estatal d'Administració Tributària (AEAT) i de l'Agència Tributària Valenciana (ATV) les dades que acrediten que complixen les seues obligacions tributàries, i de la Tresoreria General de la Seguretat Social les dades que acrediten el compliment de les seues obligacions amb la Seguretat Social. En cas de no autoritzar estes consultes, s'haurà d'aportar la documentació acreditativa corresponent.  
19. Complir, si és el cas, amb les obligacions en matèria de publicitat de subvencions que preveu la Llei 1/2022, de 13 d'abril, de transparència i bon govern de la Comunitat Valenciana.  
20. Remetre qualsevol altra documentació que li siga requerida per la unitat administrativa gestora.  
21. Acceptar les bases reguladores i la convocatòria establides en la present orde.  
  
Base catorzena. Sol·licituds i documentació. Tramitació  
1. Podran sol·licitar les ajudes les persones responsables de l'alumnat de 0 a 3 anys matriculat en un centre.  
2. L'ordene segon establix el procediment i els terminis de presentació de la sol·licitud, així com la documentació que cal aportar. Excepcionalment, es podrà presentar la sol·licitud fora del termini establit, sempre que les disponibilitats pressupostàries ho permeten i segons la normativa vigent, en els casos següents:  
- Alumnat nascut després de la finalització del termini de presentació de sol·licituds i fins al 31 de desembre de 2024.  
- Alumnat en situació d'acolliment familiar o residencial.  
- Alumnat en situació de guarda amb finalitats d'adopció.  
- Alumnat desplaçat acollit a règim de protecció temporal.  
- Alumnat o representants legals víctimes de terrorisme.  
- Alumnat fill o filla de víctima de violència de gènere o dona en risc d'exclusió social.  
- Trasllat de residència de la unitat familiar procedent d'una altra localitat derivat de mobilitat de qualsevol de les persones responsables legals.  
- Situació de discapacitat sobrevinguda de qualsevol dels membres de la unitat familiar igual o superior al 33 %.  
- Agrupament de la unitat familiar en una mateixa localitat que implique la necessitat de sol·licitar canvi de centre.  
- Incorporació al món laboral, després de la finalització del termini de presentació de sol·licituds, d'alguna de les persones responsables legals de l'alumnat de 0 a 3 anys.  
A la sol·licitud s'adjuntarà la documentació acreditativa de la causa al·legada indicada en l'ordene segon, així com la impossibilitat de presentació de la sol·licitud en el termini establit, segons s'indique en les instruccions de la unitat administrativa gestora.  
3. La sol·licitud haurà d'estar degudament omplida i firmada per la persona sol·licitant i es tramitarà segons el que s'establix en l'ordene segon.  
4. En el cas que, per a un alumne o alumna, es presente una sol·licitud en més d'un centre, es considerarà com a vàlida l'última presentada.  
5. La sol·licitud inclou l'autorització, per part de la persona sol·licitant, al fet que la tramitació d'esta es realitze per mitjà del centre.  
6. La sol·licitud inclou una declaració responsable de la persona sol·licitant, en la qual fa constar que no percep altres ingressos o subvencions d'altres entitats pel mateix concepte, així com que no es troba inclosa en les prohibicions per a obtindre la condició de beneficiari, indicades en l'article 13 de la Llei 38/2003, general de subvencions.  
Així mateix, en la sol·licitud s'autoritzarà la unitat administrativa gestora a obtindre de l'Agència Estatal d'Administració Tributària (AEAT) i de l'Agència Tributària Valenciana (ATV) les dades que acrediten que complix les seues obligacions tributàries, i de la Tresoreria General de la Seguretat Social les dades que acrediten el compliment de les seues obligacions amb la Seguretat Social. En cas de no autoritzar estes consultes, s'haurà d'aportar la documentació acreditativa corresponent.  
7. La persona sol·licitant deurà, juntament amb la sol·licitud, acreditar la seua identitat i aportar documentació oficial acreditativa de l'edat i de la targeta SIP (Sistema d'Informació Poblacional) de la Comunitat València de l'alumne o alumna beneficiari de l'ajuda. La persona sol·licitant autoritza, mitjançant la sol·licitud, la comprovació de la seua identitat.  
8. Qualsevol altra documentació que requerisca la unitat administrativa gestora.  
  
Base quinzena. Import de l'ajuda  
1. L'import de l'ajuda per a l'alumnat matriculat en centres serà el cost del lloc escolar declarat per la persona titular o representant legal del centre en què l'alumnat es trobe matriculat en el moment de la resolució de concessió. Este cost no podrà superar l'import mensual màxim de l'ajuda establida en l'ordene segon.  
  
2. El cost del lloc escolar es calcularà en funció del cost del personal dedicat a la docència en l'aula d'eixe tram d'edat, així com del cost de funcionament d'esta amb el límit màxim establit en l'ordene segon.  
  
3. L'import d'estos costos es determinarà mitjançant una declaració firmada, per la persona titular o representant legal del centre, que especifique el nombre d'alumnes i detalle el seu cost, que estarà disponible en l'aplicació informàtica.  
  
Base setzena. Procediment per a atorgar les ajudes i pèrdua de la condició de beneficiari  
1. A la vista de les sol·licituds presentades i comprovada la documentació aportada, s'obtindrà la llista provisional de sol·licituds admeses, de les quantitats de les ajudes mensuals, així com de les sol·licituds excloses.  
2. Les llistes provisionals de l'alumnat admés i exclòs, amb indicació dels motius d'exclusió i l'import provisional de l'ajuda concedida, es donaran a conéixer a les persones interessades segons el que es determina en l'ordene segon.  
3. Cada centre disposarà, mitjançant l'aplicació informàtica, d'una llista detallada de l'alumnat beneficiari del seu centre, que serà custodiat per la direcció d'este. Esta llista podrà consultar-se per les persones sol·licitants individualment per a comprovar la correcció de les dades que els afecten. Així mateix, les persones sol·licitants podran consultar telemàticament la situació de la seua sol·licitud en esta llista provisional, en la pàgina web de la Conselleria.  
4. Figurar en esta llista no suposarà adquirir la condició de persona beneficiària de l'ajuda, i les quantitats assignades seran provisionals. La quantia de l'ajuda i la condició de persona beneficiària només s'obtindran en la resolució definitiva, una vegada resoltes les possibles al·legacions, segons el que es preveu en l'apartat següent.  
5. En relació amb estes llistes provisionals i, de conformitat amb el que es preveu en l'article 82 de la Llei 39/2015, d'1 d'octubre, del procediment administratiu comú de les administracions públiques, les persones interessades tindran un termini de deu dies, comptats des de l'endemà de la notificació, per a esmenar els defectes observats i presentar les al·legacions oportunes, segons el que s'establix en l'ordene segon.  
6. Seran causes específiques per a la pèrdua de la condició de persona beneficiària la baixa de l'alumne o alumna en un centre sense matricular-se en un altre, la no formalització, si és el cas, dels documents existents per als canvis de centre, la incompatibilitat sobrevinguda de l'ajuda a les persones beneficiàries particulars, segons la Llei 38/2003, general de subvencions, haver obtingut una plaça escolar en un centre públic de titularitat de la GVA o en una escola municipal per al curs escolar 2024-2025 i la renúncia voluntària realitzada per la persona sol·licitant.  
  
Base dessetena. Justificació de l'assistència de l'alumnat per part de les persones responsables legals  
Les persones representants legals de l'alumnat destinatari de l'ajuda hauran de justificar mensualment l'assistència de l'alumne o alumna al centre mitjançant la ferramenta de gestió adequada, que serà facilitada una vegada resolta la convocatòria.  
  
Base dihuitena. Règim de pagament  
1. Les persones responsables legals de l'alumnat destinatari de les ajudes les rebran mitjançant la deducció total del cost mensual d'escolarització en els rebuts emesos pels centres.  
2. L'ajuda serà de caràcter mensual i s'abonarà al centre en què es trobe matriculat i haja assistit l'alumnat, amb el límit del cost declarat per la persona titular del centre.  
3. El pagament mensual es realitzarà en el centre en què l'alumnat estiga matriculat a dia 1 del mes, excepte en setembre, que serà el dia d'inici del curs escolar.  
4. La justificació de la subvenció la realitzaran mensualment les persones responsables legals acreditant l'assistència de l'alumnat, i per mitjà del certificat del centre.  
5. Per a les subvencions regulades en esta orde es podran realitzar pagaments anticipats després que es resolga la convocatòria, segons l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tal com s'establix en l'article 44, apartats 2.a i 18, de la Llei 8/2023, de 27 de desembre, de pressupostos de la Generalitat per a l'exercici 2024, en relació amb el percentatge del pagament anticipat i l'exempció de l'obligació de prestar garanties. Per a l'exercici 2025, quant al pagament anticipat, caldrà ajustar-se al que dispose la llei de pressupostos per a l'esmentat exercici.  
  
Base denovena. Causes i procediment de reintegrament i circumstàncies per a la modificació de la resolució  
1. Si una vegada revisats els pagaments als centres es detecten discrepàncies amb les justificacions de les persones responsables legals de l'alumnat, el director general de Centres Docents regularitzarà la diferència, minorant els pagaments pendents o, si és el cas, iniciant l'expedient de reintegrament.  
2. El règim regulador dels possibles reintegraments, sancions i responsabilitats aplicables als perceptors de les ajudes serà el que s'establix en la Llei 38/2003, de 17 de novembre, general de subvencions, i la Llei 1/2015, d'hisenda pública del sector públic instrumental i de subvencions; concretament, en el cas d'incompliment de qualsevol de les condicions i obligacions imposades als participants en esta orde.  
  
3. Tota alteració dels requisits previstos per a la concessió de la subvenció i l'obtenció concurrent de subvencions o ajudes atorgades per altres Administracions o ens públics o privats, provocarà la modificació de la resolució de concessió.  
  
  
CAPÍTOL III  
Regulació de les ajudes destinades a l'escolarització de l'alumnat matriculat en escoles infantils municipals de la   
Comunitat Valenciana  
  
Base vintena. Persones jurídiques beneficiàries  
Les Corporacions locals titulars de les escoles infantils municipals seran les beneficiàries d'estes ajudes per a l'escolarització de l'alumnat de 0 a 3 anys. No obstant això, el destinatari final d'estes ajudes serà l'alumnat matriculat en l'escola municipal, que tindrà finançat el cost de la seua escolarització.  
  
Base vint-i-unena. Requisits i obligacions  
1. Les escoles municipals deuran, a més de complir amb el que s'establix en la base tretzena d'esta orde, estar autoritzades per la Conselleria d'Educació, Universitats i Ocupació per al curs 2024-2025, abans de la finalització del termini de presentació de sol·licituds. No obstant això, les escoles municipals que estiguen en tràmit d'autorització i compten amb tots els informes preceptius necessaris podran participar en la convocatòria i hauran de disposar, abans de la resolució d'esta, del corresponent conveni firmat.  
2. Les corporacions locals titulars de les escoles municipals hauran de presentar els seus comptes anuals davant de la Sindicatura de Comptes de la Comunitat Valenciana en el termini legalment establit, així com posar en funcionament la resta de les unitats autoritzades, únicament quan les altres unitats en funcionament de l'escola municipal, considerant tots els trams d'edat i les aules mixtes, estiguen completes.  
  
  
Base vint-i-dosena. Sol·licituds i documentació. Tramitació  
1. L'ordene segon establix el procediment i els terminis de presentació de la sol·licitud, així com la documentació que cal aportar.  
2. La sol·licitud haurà d'estar degudament omplida i firmada per la persona titular o representant legal de l'escola municipal.  
3. La sol·licitud inclou una declaració responsable de la persona sol·licitant, en què faça constar que no percep ingressos o subvencions d'altres entitats pel mateix concepte.  
4. La sol·licitud inclou una declaració responsable de no estar incurs en les prohibicions per a obtindre la condició de beneficiari indicades en l'article 13 de la Llei 38/2003, general de subvencions.  
  
Base vint-i-tresena. Import de l'ajuda  
1. L'import de l'ajuda en concepte d'escolarització serà el cost de les unitats que tinguen autoritzades i en funcionament per al curs escolar 2024-2025, segons l'alumnat matriculat a la data de finalització de termini de presentació de sol·licituds de l'ajuda.  
2. El cost d'una unitat es calcularà en funció del cost del personal dedicat a la docència en eixa aula i el cost de funcionament d'esta, amb el límit màxim establit en l'ordene segon.  
3. L'import d'estos costos es determina mitjançant un certificat, firmat per l'interventor o interventora de la Corporació local titular de l'escola municipal, que especificarà el nombre de les esmentades unitats i que en detallarà el cost, segons el que s'establix en l'ordene segon.  
  
Base vint-i-quatrena. Procediment per a atorgar les ajudes  
1. A la vista de les dades introduïdes en l'aplicació informàtica per les persones titulars o representants legals de les escoles municipals i segons els certificats de cost de l'interventor o interventora de les Corporacions locals titulars de les escoles municipals, es procedirà a elaborar la llista provisional de les sol·licituds admeses, de les quantitats de les ajudes mensuals, així com, si és el cas, de les sol·licituds excloses.  
  
2. Les llistes provisionals de les sol·licituds admeses i excloses, amb indicació dels motius d'exclusió i l'import de l'ajuda concedida, es donaran a conéixer a les persones interessades, d'acord amb el que s'establix en l'ordene segon. La condició de persona beneficiària només s'obtindrà en la resolució definitiva una vegada s'hagen resolt les al·legacions presentades, segons el que es preveu en l'apartat següent.  
  
3. En relació amb estes llistes provisionals i de conformitat amb el que es preveu en la legislació aplicable sobre procediment administratiu comú, els interessats tindran deu dies, comptats des de l'endemà de la notificació als interessats, per a esmenar els defectes observats i presentar les al·legacions oportunes, segons el que s'establix en l'ordene segon.  
  
Base vint-i-cinquena. Règim de pagament i justificació  
1. Les persones titulars de les escoles municipals rebran l'import mensual proporcional de l'ajuda concedida per a tot el curs escolar, sempre que no hagen variat les condicions establides en el moment de la resolució definitiva de l'ajuda i complisquen els requisits i obligacions establits en la present orde. Estos fets s'acreditaran amb l'aportació d'una certificació en els termes establits en l'ordene segon, que servirà com a justificació del compliment de la finalitat per a la qual es van concedir les ajudes i de l'aplicació dels fons percebuts. Si hi ha discrepàncies, es realitzarà la regularització corresponent, segons el que s'establix en l'ordene segon.  
  
2. Les persones titulars o representants legals de les escoles municipals podran, si és el cas, cedir el pagament de l'ajuda a l'empresa que gestiona l'escola infantil. Esta cessió requerirà una autorització expressa certificada pel secretari o secretària de la Corporació local una vegada concedida la subvenció.  
3. Per a les ajudes previstes en esta orde podran realitzar-se pagaments anticipats una vegada resolta la convocatòria, d'acord amb l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions. En eixe cas, cal tindre en compte el que preveu l'article 44, apartats 2.a i 18, de la Llei 8/2023, de 27 de desembre, de pressupostos de la Generalitat per a l'exercici 2024, en relació amb el percentatge del pagament anticipat i l'exempció de l'obligació de prestar garanties. Per a l'exercici 2025, quant al pagament anticipat, caldrà ajustar-se al que dispose la llei de pressupostos per a l'esmentat exercici.  
  
Base vint-i-sisena. Causes i procediment de reintegrament i circumstàncies per a la modificació de la resolució  
1. El règim regulador dels possibles reintegraments, sancions i responsabilitats aplicables als perceptors de les ajudes serà el que s'establix en la Llei 38/2003, de 17 de novembre, general de subvencions, i la Llei 1/2015, d'hisenda pública del sector públic instrumental i de subvencions; concretament, en el cas d'incompliment de qualsevol de les condicions i obligacions imposades als participants en esta orde.  
  
2. Tota alteració dels requisits previstos per a la concessió de la subvenció i l'obtenció concurrent de subvencions o ajudes atorgades per altres Administracions o ens públics o privats, provocarà la modificació de la resolució de concessió.  
  
Segon  
Es convoquen ajudes econòmiques destinades a l'escolarització en els centres autoritzats d'Educació Infantil i escoles infantils municipals de primer cicle de la Comunitat Valenciana per al curs 2024-2025, que es regiran per les bases que s'aproven mitjançant la present orde, i de conformitat amb les condicions següents:  
  
Primera. Objecte  
Convocar, per al curs escolar 2024-2025, les ajudes econòmiques destinades a l'escolarització en centres i escoles municipals de primer cicle de la Comunitat Valenciana.  
  
Segona. Persones beneficiàries  
Seran persones beneficiàries:  
1. Les persones responsables legals de l'alumnat de 0 a 3 anys matriculat en centres autoritzats de la Comunitat Valenciana.  
2. Les Corporacions locals titulars de les escoles infantils municipals de la Comunitat Valenciana per a l'escolarització de l'alumnat de 0 a 3 anys. No obstant això, el destinatari final d'estes ajudes serà l'alumnat matriculat en l'escola municipal, que tindrà finançat el cost de la seua escolarització.  
  
Tercera. Finançament  
1. L'import global màxim destinat per a esta convocatòria és de 009.644.316,92 euros, distribuït en les següents anualitats:  
- Exercici 2024: la part corresponent als quatre primers mesos del curs escolar 2024-2025 (setembre a desembre de 2024) per import global màxim de 97.460.338,37 euros. El pagament es realitzarà amb càrrec a la línia S0363, del subprograma 422A00 «Ensenyança primària», del centre gestor N32814702, prevista en l'actual llei de pressupostos de la Generalitat.  
- Exercici 2025: la part corresponent als sis mesos següents del curs escolar 2024-2025 (gener a juny de 2025), per import global màxim de 22.363.898,55 euros, amb càrrec a la mateixa línia de subvenció, que quedarà condicionat a la disponibilitat de crèdit pressupostari suficient i adequat en els pressupostos de la Generalitat per a l'exercici 2025, segons el que es preveu en la Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Quarta. Forma i termini de presentació de les sol·licituds i documentació.  
1. Per a l'alumnat de 0 a 3 anys matriculat en centres:  
a) Les persones responsables legals de l'alumnat ompliran la sol·licitud de manera telemàtica amb el procediment electrònic establit a este efecte en el portal institucional de la Conselleria d'Educació, Universitats i Ocupació.  
Per a fer-ho, s'accedirà a l'apartat de servicis en línia de la seu electrònica de la Generalitat, accessible en https://sede.gva.es. L'enllaç a la seu electrònica per a la presentació telemàtica de les sol·licituds, així com un manual d'instruccions, estaran disponibles en la pàgina web de la Conselleria en l'enllaç següent: https://ceice.gva.es/va/web/centros-docentes/ayudas/subvenciones/educacion-infantil-primer-ciclo.  
  
Per a presentar la sol·licitud es necessitarà un codi de matrícula i el número SIP de la Comunitat Valenciana de l'alumne o alumna per a qui se sol·licita l'ajuda.  
El centre obtindrà este codi de matrícula de l'aplicació informàtica en el moment de realitzar la matrícula i el facilitarà a la persona responsable legal de l'alumne o alumna.  
La presentació telemàtica requerix que la persona sol·licitant dispose de sistemes d'identificació i firma electrònica acceptats en la seu electrònica de la Generalitat.  
Les persones que no disposen de mitjans o coneixements suficients per a relacionar-se a través de mitjans electrònics amb l'Administració i no puguen presentar la sol·licitud per estos mitjans podran presentar-la en el centre on estiga matriculat l'alumnat per al qual se sol·licita l'ajuda, aportant, emplenat i firmat, el model de sol·licitud que serà facilitat als centres per la unitat administrativa gestora, juntament amb la documentació preceptiva indicada en esta orde.  
En el cas de presentar-se més d'una sol·licitud per a un alumne o alumna, es considerarà vàlida l'última presentada.  
Si una sol·licitud s'ha presentat telemàticament, no podrà ser presentada en paper en el centre.  
La sol·licitud inclou l'autorització, per part de la persona sol·licitant, perquè la tramitació s'efectue pel centre i el pagament de l'ajuda es realitze a este, així com la declaració responsable en què fa constar que no percep ingressos o subvencions d'altres entitats pel mateix concepte i la declaració responsable de no estar incurs en les prohibicions per a obtindre la condició de persona beneficiària, indicades en l'article 13 de la Llei 38/2003, general de subvencions.  
b) Documentació que s'haurà d'aportar juntament amb la sol·licitud:  
- Targeta SIP (Sistema d'Informació Poblacional) de l'alumne o alumna per a qui se sol·licita l'ajuda.  
- Documentació oficial acreditativa de la data de naixement de l'alumne o alumna per a qui se sol·licita l'ajuda.  
- L'alumnat que no es trobe en situació de canviar al segon cicle d'Educació Infantil haurà d'aportar resolució de flexibilització en l'inici del segon cicle d'Educació Infantil.  
En cas de presentar la sol·licitud no telemàtica, també s'adjuntarà el DNI, el NIE o el passaport en vigor (només per a estrangers sense NIE) del pare, mare o tutor/a legal que figura com a sol·licitant. Esta documentació es presentarà en el centre.  
c) El termini per a la presentació de sol·licituds serà d'un mes a comptar des de l'endemà de la publicació de la present orde. L'incompliment del termini de presentació de les sol·licituds determinarà l'exclusió de la convocatòria.  
Excepcionalment, estos terminis no s'aplicaran en els casos establits en la base catorzena de l'orde de bases. A la sol·licitud presentada fora d'estos terminis s'adjuntarà la documentació acreditativa de la causa al·legada, així com la justificació de la impossibilitat de presentació de la sol·licitud en el termini establit. A continuació, es detalla la documentació acreditativa que s'ha d'aportar en cada cas:  
- Alumnat nascut després de la finalització del termini de presentació de sol·licituds i amb data límit el 31 de desembre de 2024: documentació oficial acreditativa de la data de naixement de l'alumne o alumna per a qui se sol·licita l'ajuda.  
- Dones en risc d'exclusió social: informe social emés per un organisme o entitat competents en la matèria.  
- Alumnat en acolliment familiar o residencial o guarda amb finalitats d'adopció: resolució de la conselleria competent en la matèria.  
- Alumnat desplaçat acollit en règim de protecció temporal: resolució de protecció temporal del Ministeri de l'Interior.  
- Alumnat o representants legals víctimes de terrorisme: en els termes establits en la Llei 29/2011, de 22 de setembre, de reconeixement i protecció integral a les víctimes del terrorisme.  
- Alumnat amb persona representant víctima de violència de gènere: orde de protecció a favor de la víctima, o, si és el cas, de la sentència definitiva condemnatòria per fets constitutius de violència de gènere en què s'acorden les mesures de protecció a favor de la víctima que estiguen vigents durant la tramitació de l'ajuda. Excepcionalment, es podrà acreditar esta situació amb l'informe del Ministeri Fiscal que indique que hi ha indicis que la demandant és víctima de violència de gènere, mentres no es dicte l'orde de protecció o la presentació del certificat acreditatiu d'atenció especialitzada per un organisme públic competent en matèria de violència sobre la dona, actualitzat en la data de presentació de la sol·licitud d'ajuda. A més, en els casos en què la sol·licitant no compte amb un títol habilitant de caràcter judicial, podrà acreditar la seua condició de víctima de violència de gènere mitjançant la presentació del model oficial per a l'acreditació administrativa de la situació de violència de gènere, aprovat per la Resolució de 2 de desembre de 2021, de la Secretaria d'Estat d'Igualtat i contra la Violència de Gènere, per la qual es publica l'Acord de la Conferència Sectorial d'Igualtat, d'11 de novembre de 2021, relatiu a l'acreditació de les situacions de violència de gènere (BOE 297/13.12.2021).  
  
- Per trasllat de residència de la unitat familiar procedent d'una altra localitat derivat de mobilitat de qualsevol de les persones responsables legals o per agrupament de la unitat familiar en una mateixa localitat que implique la necessitat de sol·licitar canvi de centre: certificat d'empadronament de l'alumna o alumne destinatari de l'ajuda.  
  
- Per una situació de discapacitat sobrevinguda de qualsevol dels membres de la unitat familiar igual o superior al 33 %: certificat de discapacitat.  
- Incorporació al món laboral, una vegada finalitzat el termini de presentació de sol·licituds, d'alguna de les persones responsables legals: acreditar la incorporació mitjançant contracte de treball de data posterior a la finalització d'este termini.  
En estos casos, la persona sol·licitant presentarà la sol·licitud segons model facilitat als centres per la unitat administrativa gestora, mitjançant tràmit telemàtic de procediments de la Conselleria d'Educació, Universitats i Ocupació.  
Les persones que no disposen de mitjans o coneixements suficients per a relacionar-se a través de mitjans electrònics amb l'Administració podran presentar la sol·licitud en el centre on estiga matriculat l'alumnat per al qual se sol·licita l'ajuda, aportant, emplenat i firmat, el model de sol·licitud que serà facilitat als centres per la unitat administrativa gestora, juntament amb la documentació preceptiva indicada en esta orde.  
  
L'ajuda es concedirà, en cas que l'alumne o alumna reunisca els requisits, amb efectes a partir del mes següent al de la presentació de la sol·licitud.  
d) En el cas que per a un alumne o alumna es presenten sol·licituds en més d'un centre, es considerarà vàlida l'última sol·licitud presentada segons la data i l'hora del registre d'entrada.  
e) No seran vàlides les sol·licituds que no siguen tramitades en la forma i els terminis indicats en esta orde.  
f) Si després de la recepció de la sol·licitud i la documentació adjunta, s'observa que falten documents o dades essencials per a la resolució de l'expedient, es reclamaran a les persones interessades a través dels centres, i se'ls concedirà un termini de 10 dies hàbils perquè la persona sol·licitant puga esmenar la falta o aportar els documents preceptius.  
  
g) La sol·licitud i documentació es presentarà segons les instruccions facilitades per la unitat administrativa gestora i el manual d'ajuda disponible en la pàgina web de la Conselleria d'Educació, Universitats i Ocupació en l'enllaç següent https://ceice.gva.es/va/web/centros-docentes/ayudas/subvenciones/educacion-infantil-primer-ciclo.  
2. Per a les escoles municipals:  
a) Les persones titulars o responsables legals de les escoles municipals ompliran la sol·licitud de manera telemàtica amb el procediment electrònic establit a este efecte per la Conselleria d'Educació, Universitats i Ocupació.  
La sol·licitud haurà de complir els requisits i haurà d'anar acompanyada de la documentació que s'establix en esta orde.  
La persona sol·licitant introduirà en l'aplicació informàtica de la Conselleria l'alumnat matriculat en la seua escola municipal. L'aplicació, a partir d'estes dades i de les aules autoritzades, calcularà el nombre d'aules en funcionament.  
Una vegada matriculat l'alumnat, s'introduirà en l'aplicació informàtica el cost mensual de l'aula per trams d'edat, 0-1 any, 1-2 anys, 2-3 anys i aules mixtes.  
A partir d'estes dades, s'obtindrà de l'aplicació informàtica el certificat de costos establit en esta orde, que haurà d'estar firmat per l'interventor o interventora de la Corporació local titular de l'escola municipal, i que s'haurà de remetre, mitjançant esta, a la unitat administrativa gestora.  
b) El termini per a la presentació de les sol·licituds serà d'un mes a comptar des de l'endemà de la publicació de la present orde. L'incompliment d'este termini comportarà l'exclusió de la convocatòria.  
  
3. En el cas d'alumnat que presente sol·licitud en un centre i estiga matriculat en una escola municipal, la sol·licitud no serà atesa fins que no siga resolta esta incidència.  
4. No seran vàlides les sol·licituds que no siguen tramitades en la forma i els terminis indicats en esta orde.  
5. Si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es reclamaran a l'escola municipal i es concedirà un termini de 10 dies hàbils perquè la persona sol·licitant puga esmenar la falta o aportar els documents preceptius. Esta documentació serà aportada per la persona que represente legalment l'entitat local mitjançant l'aplicació informàtica de la Conselleria.  
6. La presentació de la sol·licitud porta implícita l'acceptació de les bases reguladores i de les condicions esta orde.  
  
Quinta. Tramitació de sol·licituds i documentació  
1. Per a l'alumnat matriculat en centres:  
a) Les sol·licituds telemàtiques presentades per les persones responsables legals de l'alumnat es carregaran automàticament, mitjançant l'aplicació informàtica, en els centres en els quals l'alumnat es trobe matriculat una vegada finalitzat el termini de presentació de sol·licituds.  
  
Els centres no hauran de realitzar cap tramitació. La unitat administrativa gestora accedirà a estes sol·licituds i a la documentació per a l'oportuna revisió i, si és el cas, validació.  
Si es detecta algun error o falta de documentació, la sol·licitud adquirirà l'estat «a esmenar» amb detall de la incidència.  
En cas d'incidències, la persona responsable legal de l'alumne o alumna facilitarà al centre la documentació necessària per a fer-ne l'esmena, traslladant la informació a l'aplicació informàtica, així com a la unitat administrativa gestora.  
b) Els centres presentaran, a través de l'aplicació informàtica, una declaració responsable que detallarà, per tram d'edat, el cost per lloc escolar en el seu centre, que inclourà el preu de matrícula o reserva de plaça.  
2. Per a les escoles municipals:  
Les escoles municipals presentaran la sol·licitud mitjançant l'aplicació informàtica, amb matriculació prèvia del seu alumnat, i adjuntaran la documentació següent:  
a) Certificat de l'interventor o interventora de la Corporació local titular de l'escola municipal en què conste la partida pressupostària per al manteniment de l'escola municipal que figure en els pressupostos de l'entitat local.  
b) Certificat de costos firmat per l'interventor o la interventora de la Corporació local titular de l'escola municipal en què conste el cost del nombre d'aules en funcionament per trams d'edat i mixtes, amb detall del cost mensual.  
c) Certificat del secretari o secretària de la Corporació local titular de l'escola municipal en què es detalle, si és el cas, el NIF i la denominació de la persona o l'entitat que gestiona l'escola municipal, la relació jurídica i el període de vigència.  
Si es produïx alguna variació durant el curs escolar 2024-2025, s'haurà de comunicar a la unitat administrativa gestora.  
3. Els centres i les escoles municipals hauran de custodiar la documentació que justifique l'import declarat com a cost, i facilitar-la a la unitat administrativa gestora en cas de ser requerida per a possibles comprovacions o controls.  
4. La introducció, comprovació de dades i forma d'enviament de la sol·licitud i de la documentació es realitzarà d'acord amb les instruccions de la unitat administrativa gestora i amb el manual d'ajuda que estarà disponible en la mateixa aplicació informàtica i en la pàgina web de la Conselleria d'Educació, Universitats i Ocupació en l'enllaç següent: https://ceice.gva.es/va/web/centros-docentes/ayudas/subvenciones/educacion-infantil-primer-ciclo.  
  
Sexta. Imports  
1. Per a l'alumnat matriculat en centres:  
L'import de l'ajuda, comprovades les sol·licituds i el compliment dels requisits, serà el cost del lloc escolar declarat pel titular del centre en què l'alumnat estiga matriculat en el moment de la resolució de concessió. Este cost no podrà superar els imports màxims mensuals següents:  
  
Any de naixement alumne/a Tram d'edat Import mensual per alumne/a  
5897 5-6 any 460 euros  
8657 9-1 anys 350 euros  
4545 0-5 anys 300 euros  
  
  
Efectuada la comprovació de les sol·licituds, es comunicarà als representants legals de l'alumnat, a través dels mateixos centres, l'import provisional de l'ajuda concedida, o la indicació, si és el cas, dels motius de denegació.  
2. Per a les escoles municipals:  
L'import de l'ajuda per a les aules es determinarà en funció de les unitats que estiguen autoritzades i en funcionament, segons l'alumnat matriculat a la data de finalització de presentació de sol·licituds i es calcularà a partir del certificat de costos firmat per l'interventor o la interventora de la Corporació local titular de l'escola municipal, amb els límits mensuals següents:  
  
Aula en funcionament Import total màxim mensual  
Aula de 0 a 1 any 3.680,00 €  
Aula d'1 a 2 anys 4.550,00 €  
Aula d'2 a 3 anys 6.000,00 €  
Aula d'0 a 3 anys 3.850,00 €  
Aula d'0 a 2 anys 3.680,00 €  
Aula d'1 a 3 anys 5.250,00 €  
  
  
Si l'alumnat matriculat en l'aula de 2-3 anys és inferior al 85 % de la ràtio establida en el conveni de creació de l'escola municipal, la quantia global màxima destinada al seu finançament serà de 5.600 euros mensuals, excepte per a aquelles escoles municipals amb menys de 14 alumnes matriculats en total i sempre que no existisca un altre centre o escola municipal en el municipi, i en este cas l'import global màxim serà de 6.000 euros.  
Efectuada la comprovació de les sol·licituds, es comunicarà a les escoles municipals l'import provisional de l'ajuda concedida, o la indicació, si és el cas, dels motius de denegació.  
3. La quantia de l'ajuda atorgada i la condició de persona beneficiària es determinarà en la resolució definitiva de la convocatòria. A partir de la comunicació de les llistes provisionals d'ajudes concedides es disposarà de 10 dies hàbils, comptats des de l'endemà de la notificació de les llistes provisionals per a presentar les al·legacions oportunes.  
  
  
Sèptima. Resolució del procediment  
1. El termini màxim per a resoldre i notificar la resolució serà el que s'establix en la base quinta, apartat 8, d'esta orde.  
2. La resolució del procediment de concessió es notificarà a les persones interessades mitjançant la publicació en la pàgina web de la Conselleria d'Educació, Universitats i Ocupació, en aplicació de l'article 45.1.b de la Llei 39/2015, d'1 d'octubre, del procediment administratiu comú de les administracions públiques. També es publicarà en el Diari Oficial de la Generalitat Valenciana, en l'aplicació informàtica i en la Base de dades nacional de subvencions, en compliment del que s'establix sobre publicitat de subvencions en la Llei 38/2003, de 17 de novembre, general de subvencions.  
3. Els responsables legals de l'alumnat matriculat en centres tindran a la seua disposició, mitjançant l'aplicació informàtica, la relació de l'alumnat que participa en la convocatòria 2024-2025, matriculat en el seu centre, amb detall de l'ajuda mensual concedida per a cada un d'estos, i les sol·licituds, si és el cas, excloses amb el motiu de l'exclusió. Les persones sol·licitants també podran accedir telemàticament a esta informació en l'adreça electrònica habilitada per la Conselleria. Els centres posaran en coneixement de les famílies la publicació de la resolució i de la llista definitiva de l'alumnat beneficiari del centre.  
  
4. Les escoles municipals disposaran, per mitjà de l'aplicació informàtica de la Conselleria, del detall de l'ajuda concedida per aula en funcionament.  
  
Octava. Certificació d'assistència de l'alumnat destinatari de l'ajuda matriculat en centres  
Els centres certificaran mensualment, mitjançant l'aplicació informàtica, l'assistència del seu alumnat. Esta certificació es realitzarà, mitjançant l'aplicació informàtica, durant els primers 10 dies del mes següent al de l'assistència.  
  
Novena. Justificació de les persones beneficiàries  
1. Per a l'alumnat matriculat en centres:  
Les persones responsables legals d'este alumnat matriculat en centres justificaran, mensualment, l'assistència al centre d'este.  
Excepcionalment, una vegada finalitzat el curs escolar 2024-2025, si la persona responsable legal d'un alumne o alumna no efectua la justificació dins del termini i en la forma corresponent, i l'assistència s'ha produït, el centre podrà enviar a la unitat administrativa gestora, a través de l'aplicació informàtica, una incidència i aportarà la documentació que acredita l'assistència de l'alumnat. El termini per a presentar estes incidències finalitzarà l'1 de novembre de 2025.  
La direcció general de Centres Docents valorarà la documentació aportada i, si l'assistència de l'alumne o alumna queda acreditada, es considerarà que està justificada correctament.  
2. Per a les escoles municipals:   
Les escoles municipals justificaran l'ajuda mitjançant l'aplicació informàtica. El mes de gener de 2025 justificaran el període de setembre a desembre de 2024 i el mes de juny el període de gener a juny de 2025; hi detallaran, per a cada mes del curs escolar, el nombre d'unitats autoritzades i en funcionament per a tots els trams d'edat.  
  
  
Desena. Règim de pagament i regularitzacions  
1. Per a l'alumnat matriculat en centres:  
Les ajudes s'abonaran als centres, i atés que estes ajudes estan exceptuades del règim general de pagament anticipat, es procedirà a abonar amb caràcter anticipat l'import concedit corresponent als mesos de setembre a desembre de 2024.  
El mes de gener de 2025 es realitzaran, si és el cas, les regularitzacions del pagament corresponent als mesos de setembre a desembre de 2024, a partir de la comprovació dels certificats d'assistència mensual efectuats pels centres i de les justificacions d'assistència mensual realitzades pels responsables legals de l'alumnat, amb els pagaments realitzats anticipadament.  
Posteriorment, si la llei de pressupostos per a l'exercici 2025 ho permet, es realitzarà el pagament anticipat dels mesos de gener a abril de 2025, incloent-hi les possibles regularitzacions.  
El mes de maig de 2025 es realitzaran, si és el cas, les regularitzacions del pagament corresponent als mesos de gener a abril de 2025 i les possibles regularitzacions pendents dels mesos de setembre a desembre de 2024, a partir de les certificacions d'assistència mensual efectuades pels centres i de les justificacions d'assistència mensual realitzades pels responsables legals de l'alumnat.  
Una vegada els centres hagen certificat el mes de maig i les persones responsables legals de l'alumnat beneficiari hagen justificat així mateix l'assistència, es realitzarà el pagament corresponent a maig de 2025, incloent-hi les possibles regularitzacions.  
El pagament corresponent al mes de juny es realitzarà una vegada certificada l'assistència pels centres i justificada l'assistència per les persones responsables legals de l'alumnat beneficiari d'eixe mes, incloent-hi, si és el cas, les possibles regularitzacions pendents dels mesos anteriors del curs 2024-2025.  
2. Per a les escoles municipals:  
Atés que les ajudes estan exceptuades del règim general de pagament anticipat, s'abonarà amb caràcter anticipat l'import concedit corresponent als mesos de setembre a desembre de 2024, segons l'ajuda concedida en la resolució.  
El mes de gener de 2025 es comprovarà que les dades de la justificació de l'escola municipal coincidixen amb les dades aprovades en la resolució de concessió. En cas de discrepància, es procedirà a realitzar la regularització corresponent.  
Si la llei de pressupostos per a l'exercici 2025 ho permet, es realitzarà el pagament anticipat de gener a abril de 2025, que inclourà les possibles regularitzacions.  
El mes de maig de 2025 es comprovarà que les dades de la justificació de l'escola municipal coincidixen amb les dades aprovades en la resolució de concessió i es calcularan les possibles regularitzacions pendents dels mesos anteriors. Una vegada justificat el mes de maig per les escoles municipals, es realitzarà el pagament d'este mes, incloent-hi les regularitzacions esmentades.  
El pagament corresponent al mes de juny de 2025 es realitzarà segons la justificació de les escoles municipals, incloent-hi, si és el cas, les regularitzacions pendents de mesos anteriors del curs 2024-2025.  
  
Onzena. Protecció de dades  
Les ajudes objecte de la convocatòria requerixen el tractament de dades personals dels alumnes i de les alumnes, així com dels seus representants legals, de les persones representants de les entitats locals o empreses de gestió en el cas de les escoles municipals, i de tercers, en els termes següents:  
a) Responsable del tractament: Conselleria d'Educació, Universitats i Ocupació, amb domicili en l'avinguda de Campanar, 32, 46470 València, contacte: dwnkpagrquelofztazjdrqjt@khl.lw.  
b) Categoria i origen de les dades que s'han de tractar: dades identificatives (nom i cognoms, DNI / NIE / passaport, domicili, correu electrònic, telèfon, número de SIP, firma), dades de situacions d'especial vulnerabilitat (condició de menor d'edat, víctima de terrorisme, víctima de violència de gènere o situació de dona en risc d'exclusió social), que siguen arreplegades mitjançant formularis o obtingudes d'altres Administracions públiques, o que figuren en la documentació que entreguen les persones sol·licitants. Si la documentació presentada conté dades de terceres persones, prèviament a la comunicació d'estes dades a la Conselleria, les persones sol·licitants o les entitats col·laboradores han d'informar estes persones del tractament de les seues dades per part de la Conselleria, en els termes que preveu este apartat.  
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals segons les bases reguladores d'esta convocatòria i altres normes aplicables, incloent-hi les que regulen el tràmit electrònic, les dades personals es tractaran amb la finalitat de gestionar les sol·licituds i, si és el cas, atorgar les ajudes, així com verificar amb caràcter mensual l'assistència en els centres de l'alumnat beneficiari de les ajudes.  
d) Destinataris de les dades: no està prevista la cessió de dades personals.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud.  
La falta de comunicació d'estes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
  
Tercer. Efectes  
Esta orde produirà efectes a partir de l'endemà de publicar-se en el Diari Oficial de la Generalitat Valenciana.  
  
De conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, les persones interessades podran recórrer, potestativament en reposició, o plantejar directament un recurs contenciós administratiu en els terminis i davant dels òrgans que s'indiquen a continuació:  
a) Els recursos de reposició hauran d'interposar-se davant del mateix òrgan que la va dictar en el termini d'un mes comptat des de l'endemà de la publicació.  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació o a partir de l'endemà de la notificació de la resolució expressa del recurs de reposició o en el qual este haja d'entendre's presumptament desestimat.  
  
València, 19 de juny de 2024  
  
El conseller d'Educació, Universitats i Ocupació  
JOSÉ ANTONIO ROVIRA JOVER